Alueella lojuu kuolleita lintuja, kettuja ja karhuja, ulkoisia vammoja ei ole.

Laaksoon meneminen on hengenvaarallista. KRONOTSKY RESERVE

Venäjän Kaukoidässä Kamtšatkan niemimaalla sijaitsevan laakson löysi kaksi paikallista metsästäjää 1930-luvulla. Laakso on noin kaksi kilometriä pitkä ja 500 metriä leveä. Alue on tuliperäistä.

Maa oli kuolleitten eläinten peitossa. Metsästäjät saivat minuuttien sisällä voimakkaan päänsäryn ja he pakenivat. Se pelasti heidän henkensä.

Metsästäjien kertomus herätti luonnollisesti kiinnostusta ja monet muutin kävivät laakson luona 1940- ja 1950-luvuilla, tarkoituksenaan selvittää laakson salaisuus. Monet heistä eivät koskaan palanneet. Paikallisten mukaan noin 80 ihmistä on kuollut laaksoon. Tätä tietoa ei ole virallisesti vahvistettu.

Kuolemanlaakson mysteeri säilyi.

Virallisesti kuolemanlaakson löytäjäksi mainitaan Vladimir Leonov, tulivuorten tutkija. KSCNET

Laakso löytyi virallisesti vuonna 1975

Lopulta Venäjän vulkanologian ja seismologian instituutin tutkija Vladimir Leonov kollegoineen teki retken laaksolle 27. heinäkuuta vuonna 1975. Laakson pohja oli täynnä kuolleita eläimiä, lintuja, jyrsijöitä, kettuja ja jopa karhuja.

Eläimissä ei näkynyt mitään ulkoisia merkkejä sairauksista tai taistelusta. Näytti siltä, että ne olivat asettuneet nukkumaan, heräämättä koskaan.

Monet petoeläimet olivat hakeutuneet laaksoon varmaankin helpon aterian perässä syömään kuolleita eläimiä, kuollakseen pian itse.

Maassa on onkaloita, joista nousee tappavia kaasuja. Adobe stock/AOP

Armeija tuli paikalle

Leonov raportoi havainnoistaan viranomaisille radiolla ja seuraavana päivänä paikalle lähetettiin armeijan helikopteri, muistelee Leonovin tutkimusryhmässä mukana ollut Viktor Deryagin Atlas Obscura-sivustolle.

– Kopterista tuli armeijan majuri, kaksi naispuolista tutkimusassistenttia ja toinen mies, oletettavasti biologi, kertoo Deryagin.

He tekivät Deryaginin mukaan karhuille pikaisen ruumiinavauksen, ottivat näytteitä ja lensivät pois.

Luonnonpuiston virkailija esittelee kuollutta kyyhkystä. KRONOTSKY RESERVE

Karhu käyttäytyi sekavasti

Laaksossa kävi useita tutkijoita, yksi ryhmä löysi sieltä kuolleena 13 karhua, kolme ahmaa, yhdeksän kettua, 86 hiirtä, 19 korppia, yli 40 pienempää lintua ja yhden kotkan.

Kuuluisa karhujen tutkija Vitali Nikolajenko kävi laaksossa myös vuonna 1975. Hän kirjoitti, että karhut näyttivät olleen hyvässä kunnossa ennen kuolemaansa. Yhden uroskarhun jalanjäljet kuitenkin näyttivät siltä, että karhu oli ollut sekava ennen menehtymistään.

Nikolajenko raportoi, että laaksossa käyntinsä aikana hän kärsi kivuliaista keuhkokrampeista ja huimauksesta. Hän oli kiivennyt nopeasti ylemmäs laakson reunalle ja oireet olivat helpottaneet.

Turvallisin tapa tutustua kuolemanlaaksoon on helikopteri. Adobe stock/AOP

Eläimet tukehtuivat

Eläimille tehdyt ruumiinavaukset paljastivat kuolemansyyksi tukehtumisen. Koko laakso on täyttynyt vulkaanisista kaasuista. Ne ovat myrkyllisiä tai ne vain tukehduttavat, koska laaksossa olevat eivät saa happea.

Laaksossa ei haise ”mätä kananmuna”, joka johtuisi rikkipitoisista yhdisteistä. Nykytutkijoiden mukaan onkin todennäköisintä, että laakson hiljainen tappaja on hiilidioksidi. Se on hajuton, väritön ja mauton kaasu. Korkea hiilidioksidipitoisuus voi johtaa tukehtumiseen minuuteissa.

Hiilidioksidi on peräisin alueen vulkaanisesta toiminnasta.

Kamtšatkan kuolemanlaaksosta on nykyään tullut jonkinlainen turistikohde. Pieni varoitus: laaksoa ei voi missään tapauksessa suositella!

Kuolemanlaakson lähellä sijaitsee suosittu turistikohde geysirien laakso, jossa ei ole myrkyllisiä kaasuja. Adobe stock/AOP

Monet Kronotskin luonnonpuiston karhut ovat melkoisen kesyjä. Adobe stock/AOP

Asiasta uutisoi myös Tekniikan Maailma.